Чаму кот мыецца пасля сняданку
*Літоўская народная казка
ў апрацоўцы Зоі Задунайскай
Пераклала на беларускую мову Ганна Янкута*

Заляцеў неяк на сялянскі двор Верабей і пачаў дзяўбці зерне. Скача ён па траве, скача, зярнятка за зярняткам падбірае і не бачыць, як Кот за ім з-за вугла цікуе. Даскакаў Верабей да самага вугла, і ў гэты момант Кот кінуўся на яго і схапіў за крыло.

Аблізнуўся Кот і кажа:

— Вось я зараз і паснедаю!

— Што вы такое кажаце, шаноўны спадар Кот? — зацвіркаў Верабей. — Няўжо вы хочаце мяне з'есці?

— А што мне рабіць — глядзець на цябе ці як? — прамуркаў Кот, збіраючыся звярнуць Вераб'ю шыю.

— Хіба ж так можна? Пасаромейцеся, спадар Кот! — зноў зацвіркаў Верабей. — Вы ж забыліся памыцца! Успомніце і ваша гаспадыня, і ваш гаспадар, і ўсе людзі на зямлі перад сняданкам абавязкова мыюцца!

— Праўду кажаш! — прамовіў Кот і адпусціў Вераб’я, каб добра вымыць свае вусы.

А Верабей не чакаў, пакуль Кот памыецца: скокнуў убок, узмахнуў крыламі — толькі яго і бачылі!

Раззлаваўся Кот:

— Падмануў мяне Верабей! Хай толькі ён калі-небудзь мне трапіцца! Людзі няхай робяць, як ведаюць, я ж спачатку буду снедаць, а затым — мыцца!

Вось чаму кожны кот на зямлі мыецца пасля сняданку.